भोपाल. इस साल का दिसंबर पिछले 10 सालों में सबसे ज्यादा सर्द रहा। पहले पखवाड़े से ही ठंड ने जोर पकड़ा। दो बार पारा 6 डिग्री पर आया। 14 दिसंबर की रात मौसम का ऐसा मिजाज बदला कि रात में पारा 17.4 से 11 डिग्री नीचे खिसक कर 6 डिग्री पर पहुंच गया था।
22 दिसंबर को रात में पारा दूसरी बार 6 डिग्री पर पहुंचा। इससे पहले 2010 में दिसंबर में रात में पारा सिर्फ एक बार 5.9 और पिछले साल भी रात में सिर्फ एक बार ही 6 डिग्री पर पहुंच सका था। इस बार दिसंबर में तीन लगातार सबसे ठंडे दिन भी रहे। 23 तारीख को दिन में पारा 21.9 डिग्री पर था जो 24 को 20.8 और अगले दिन 25 दिसंबर को 20.3 डिग्री पर आ गया था।
पहला पखवाड़ा भी सर्द
दस साल में तीसरी बार ऐसा हुआ जब राजधानी में दिसंबर का पहला पखवाड़ा इस कदर सर्द हुआ। इससे पहले 2004 में 11 व 13 तारीख को तापमान 9.7 डिग्री पहुंचा था। 2011 में भी 11 दिसंबर को रात में पारा 8.5 डिग्री पर था। इस साल 12 व 13 तारीख को ही मौसम सर्द हो गया। इन तीन सालों के अलावा बाकी वर्षों में 19 से 28 दिसंबर को ही पारा 10 डिग्री या उससे नीचे रहा।
48 घंटे में दिन का पारा 5 डिग्री बढ़ा
पिछले हफ्ते पड़ी कड़ाके की ठंड से राजधानी में अब राहत है। सर्द हवा थम गई। सोमवार को दिन में तापमान सामान्य से 4 डिग्री ज्यादा हो गया। हवा के रुख में बदलाव से पिछले 48 घंटे में दिन के तापमान में 5 डिग्री का इजाफा हुआ।
शनिवार को दिन का पारा 23 डिग्री से ज्यादा था। साेमवार को दिन का तापमान 28.8 डिग्री दर्ज किया गया। रविवार को दिन में पारा 26.5 डिग्री पर था। सोमवार को रात का तापमान 9.8 डिग्री दर्ज किया गया। इसमें महज 0.2 डिग्री की बढ़ोतरी हुई।
वजह यह है
मौसम विज्ञानी एसके डे ने बताया कि हवा का रुख जबसे बदलने से मौसम में बदलाव आया है। जम्मू-कश्मीर के पास एक वेस्टर्न डिस्टरबेंस बना है। यह जैसे- जैसे खिसकेगा, वैसे- वैसे यहां तापमान में थोड़ी गिरावट होगी। डे ने बताया कि नए साल में मौसम फिर बदल सकता है। एक-दो जनवरी से दिन और रात के तापमान में कमी आ सकती है।
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva